

Štefanova ulica 2, 1501 Ljubljana T: 01 428 58 70

E: gp.mnz@gov.si

www.gov.si

Številka: 0101-97/2024/1

Datum: 6. 9. 2024

**POROČILO O DELU INŠPEKTORATA REPUBLIKE SLOVENIJE**

**ZA NOTRANJE ZADEVE**

**ZA LETO 2023**

Ljubljana, september 2024

**1 Uvod**

Inšpektorat Republike Slovenije za notranje zadeve (v nadaljevanju IRSNZ) je organiziran na državni ravni kot sedežni organ – brez regijskih izpostav ali pisarn v posameznih delih države. Inšpektorji izvajajo svoja pooblastila po vsej državi. IRSNZ opravlja inšpekcijski nadzor nad izvajanjem zakonov in podzakonskih aktov na naslednjih področjih:

* zasebno varovanje;
* orožje;
* eksplozivi in pirotehnični izdelki;
* detektivska dejavnost;
* varnost in red na smučiščih;
* fizično varovanje jedrskih objektov ter jedrskih in radioaktivnih snovi;
* tajni podatki.

IRSNZ v primerih kršitev predpisov s področja inšpekcijskega nadzora opravlja tudi naloge prekrškovnega organa. Te naloge opravlja tudi izven obsega inšpekcijskega nadzora in sicer na podlagi naslednjih materialnih predpisov: Zakona o osebnem imenu, Zakona o matičnem registru, Zakona o osebni izkaznici, Zakona o potnih listinah, Zakona o društvih, Zakona o političnih strankah, Zakona o volitvah v državni zbor, Zakona o izvrševanju kazenskih sankcij, Zakona o občinskem redarstvu, Zakona o volilni in referendumski kampanji, Zakona o lokalnih volitvah, [Zakona o preprečevanju dela in zaposlovanja na črno](http://www.pisrs.si/Pis.web/pregledPredpisa?id=ZAKO6765), Zakona o varstvu potrošnikov ter [Zakona o začasni zaščiti razseljenih oseb](http://www.pisrs.si/Pis.web/pregledPredpisa?id=ZAKO4176).

**Poslanstvo, vizija, cilji**

Inšpektorat kot organ v sestavi Ministrstva za notranje zadeve (v nadaljevanju MNZ) opravlja inšpekcijski nadzor nad izvrševanjem zakonov in podzakonskih aktov na področjih: zasebnega varovanja, detektivske dejavnosti, orožja, eksplozivov in pirotehničnih izdelkov, tajnih podatkov ter varnosti in reda na smučiščih. Inšpektorat opravlja tudi inšpekcijski nadzor nad fizičnim varovanjem jedrskih objektov ter jedrskih in radioaktivnih snovi.

Inšpektorji pri izvajanju inšpekcijskega nadzora ugotavljajo neskladja, nepravilnosti in pomanjkljivosti pri izvajanju predpisov ter za ugotovljene kršitve odrejajo ukrepe za njihovo odpravo oziroma vodijo postopke o prekršku zoper kršitelje predpisov.

V primerih, ko inšpektorji pri izvajanju nalog zaznajo neskladja, nepravilnosti in pomanjkljivosti, ki so sistemske narave, je njihovo poslanstvo in poslanstvo inšpektorata tudi v dajanju pobud in oblikovanju predlogov za spremembe ali dopolnitve predpisov.

Vizija IRSNZ je, da vsi zaposleni s hitrim odzivanjem, operativnim pristopom in nenehnim izboljševanjem poslovnih procesov znotraj organa, zagotavljajo ugled, učinkovitost in prepoznavnost organa z visoko stopnjo zaupanja v javnostih in med deležniki.

Temeljna cilja delovanja IRSNZ v letu 2023 sta bila:

1. Učinkovito izvajanje inšpekcijskega nadzora na vseh področjih svojega delovanja.

Inšpekcijski nadzori so bili prednostno usmerjeni predvsem na področja, kjer se v praksi zaznava večji obseg nespoštovanja predpisov oziroma problemov pri izvajanju le-teh ter na področja, kjer bi bila zaradi nespoštovanja predpisov neposredno ogrožena človeška življenja ali zdravje ljudi ali storjena večja materialna škoda.

2. Učinkovito vodenje in hitro odločanje v prekrškovnih postopkih.

Prizadevanja IRSNZ so bila usmerjena v učinkovito in hitro vodenje hitrega prekrškovnega postopka, zlasti pri obvladovanju pripada zadev ter tekoče vodenje prekrškovnih postopkov, vključno postopkov za prisilno izterjavo glob in stroškov postopka (sodnih taks).

Z vidika ocene tveganja in zagotavljanja splošne javne varnosti ter na podlagi aktualne problematike na vseh področjih dela je bilo v Letnem načrtu dela IRSNZ za leto 2023 predvideno izvajanje inšpekcijskih nadzorov od bolj do manj prioritetnih področij in sicer: zasebno varovanje, orožje, eksploziva in pirotehnika, varnost na smučiščih, detektivska dejavnost in tajni podatki.

Rezultati dela ob upoštevanju prej navedenih dejstev kažejo, da je IRSNZ tudi v letu 2023 uspešno nadaljeval s svojim delom in uresničil oba cilja, poleg tega pa ključni kazalniki poslovanja izkazujejo učinkovito in uspešno delovanje na vseh delovnih področjih inšpektorata.

**2 Povzetek ključnih kazalnikov delovanja**

Z vidika aktualne problematike in zagotavljanja javnega interesa v odnosu do življenja, zdravja in premoženja ljudi so bile prioritete dela IRSNZ v letu 2023, podobno kot v preteklosti, usmerjene predvsem v izvedbo inšpekcijskih nadzorov s področja zasebnega varovanja.

Z letnim načrtom dela je bilo predvideno, da bo IRSNZ glede na organizacijske, kadrovske in finančne zmožnosti v letu 2023 izvedel od 650 do 750 inšpekcijskih nadzorov. Število je bilo okvirno in odvisno od aktualne problematike na posameznih področjih, prioritet in števila prejetih pobud in prijav. Predvideno je bilo, da bo na podlagi tega v letu 2023 izvedeno okvirno med 50 in 60 inšpekcijskih nadzorov na inšpektorja.

Grafikon 1: Število inšpekcijskih nadzorov v letih 2004–2023

V letu 2023 je 13 inšpektorjev IRSNZ izvedlo skupno 886 inšpekcijskih nadzorov (v 2022 – 1913), v katerih je bilo opravljenih 4748 inšpekcijskih pregledov (v 2022 - 5052). Celosten pregled opravljenih inšpekcijskih nadzorov od ustanovitve organa je prikazan v grafikonu 1.

Rezultati dela kažejo, da je IRSNZ v letu 2023 nadaljeval z uspešnim in učinkovitim delom, saj ključni kazalniki uspešnosti odražajo pozitiven trend glede na primerljiva leta. Znatno znižanje opravljenih inšpekcijskih nadzorov v letu 2023 v primerjavi s prejšnjima letoma je namreč posledica opravljenih nadzorov v času epidemije COVID-19, ki so se izvajali v letih 2021 in 2022 v okviru sicer najbolj nadziranega področja (zasebno varovanje). Poudariti tudi velja, da so bili ti izredni nadzori časovno kot tudi vsebinsko in po obsegu precej manj zahtevni od siceršnjih nadzorov.

Dodati velja, da je organ v letu 2023 izvajal sistematičen nadzor vseh zavezancev, hkrati pa se je nemudoma odzival na vse prejete prijave oziroma zaznano problematiko s področij, kjer ima svoje pristojnosti.

Skladno s prioritetami dela IRSNZ in programom dela za leto 2023 je bilo največ nadzorov opravljenih na področju zasebnega varovanja (519), h kateremu vsebinsko sodi tudi združeno področje zasebnega varovanja in orožja (69), kjer gre za nadzor nad varovanjem prevoza denarja in drugih vrednostnih pošiljk, sledi področje orožja (168), eksplozivov in pirotehnike (53), detektivska dejavnost (35), tajni podatki (22) , varnost na smučiščih (19), ter varstvo pred ionizirajočimi sevanji in jedrska varnost (1).

Grafikon 2: Delež inšpekcijskih nadzorov po posameznih področjih v letu 2023

Tabela 1: Število inšpekcijskih nadzorov po področjih v letih 2015–2023

| **Področje / Leto** | 2015 | 2016 | 2017 | 2018 | 2019 | 2020 | 2021 | 2022 | **2023** |
| --- | --- | --- | --- | --- | --- | --- | --- | --- | --- |
| Zasebno varovanje | 416 | 447 | 393 | 492 | 435 | 419 | 1379 | 1641 | **519** |
| Orožje, eksplozivi in pirotehnični izdelki[[1]](#footnote-1) | 165 | 168 | 157 | 140 |  |  |  |  |  |
| Orožje |  |  |  |  | 145 | 68 | 73 | 71 | **168** |
| Zasebno varovanje in orožje[[2]](#footnote-2) |  |  |  |  | 52 | 27 | 56 | 71 | **69** |
| Eksplozivi in pirotehnični izdelki |  |  |  |  | 67 | 194 | 29 | 37 | **53** |
| Varnost na smučiščih | 32 | 26 | 33 | 33 | 30 | 31 | 31 | 38 | **19** |
| Detektivska dejavnost | 37 | 40 | 38 | 38 | 37 | 31 | 23 | 36 | **35** |
| Tajni podatki | 8 | 13 | 17 | 13 | 26 | 21 | 25 | 17 | **22** |
| Varstvo pred ionizirajočimi sevanji in jedrska varnost |  |  |  |  |  |  |  | 2 | **1** |
| **Skupaj** | 658 | 694 | 638 | 716 | 792 | 791 | 1616 | 1913 | **886** |

IRSNZ je skladno z letnim načrtom izvajal tudi naloge prekrškovnega organa v okviru inšpekcijskih postopkov, dodatno pa je izvajal prekrškovne postopke še na področjih, kjer svoje naloge izvaja le kot prekrškovni organ. Število in struktura prekrškovnih odločitev sta razvidna iz tabele 2.

Tabela 2: Število in struktura prekrškovnih odločitev v zadnjih sedmih letih

| **Prekrškovne odločitve – glavna sankcija** | 2017 | 2018 | 2019 | 2020 | 2021 | 2022 | **2023** |
| --- | --- | --- | --- | --- | --- | --- | --- |
| Odločba - globa | 171 | 196 | 179 | 103 | 48 | 50 | **31** |
| Plačilni nalog - globa | 15 | 9 | 23 | 12 | 8 | 9 | **6** |
| Odločba - opomin | 333 | 398 | 353 | 241 | 146 | 146 | **131** |
| Opozorilo po ZP-1 | 156 | 141 | 182 | 125 | 109 | 107 | **205** |
| **Skupaj** | 675 | 744 | 737 | 481 | 311 | 312 | **373** |

Iz zgornje tabele lahko razberemo, da se je število prekrškovnih odločitev, ki je po letu 2018 upadalo, v letu 2023 (373 odločitev) v primerjavi s preteklim letom 2022 (312 odločitev) povečalo. Če primerjamo vsebino oziroma strukturo prekrškovnih odločitev znotraj posameznega leta, so se deleži v letu 2023 spremenili, saj lahko zasledimo znatno povečanje opozoril, ki jih je največ, sledijo opomini in globe.

Uspešnost delovanja IRSNZ po ključnih kazalnikih delovanja je prikazana v spodnjem grafikonu.

Grafikon 3: Število inšpekcijskih nadzorov in prekrškovnih odločitev, izplačanih nagrad za odvetnike in stroškov ter število zaposlenih inšpektorjev v letih 2013–2023 – popravi oznake na grafu

Število inšpekcijskih nadzorov se je po dveh letih, v času razglašene epidemije COVID-19, ko je zaradi izrednih nadzorov po ZNB doseglo najvišje število od začetka delovanja inšpektorata, vrnilo na primerljiv nivo. Omeniti pa velja, da je število nadzorov v letu 2023, glede na primerljive razmere pred epidemijo, doseglo najvišjo raven, 886 nadzorov. Število prekrškovnih postopkov je bilo leta 2023 v primerjavi s preteklima dvema letoma na višji ravni, a vseeno nižje, kot v letih pred epidemijo.

V primerjavi z letom 2022 se je znesek finančnih sredstev za stroške postopkov in nagrad odvetnikom znižal in je znašal 1.497,58 EUR, kar je najmanj po letu 2018 in kaže na kakovostno delo prekrškovnega organa v zadnjih letih. Ta znesek namreč priča o uspešnih sodnih postopkih v zahtevah za sodno varstvo. Pri tem velja izpostaviti, da se ta znesek nanaša na nagrade za odvetnike in stroške postopkov, v katerih je bila odločba IRSNZ izdana v postopkih, ki so se začeli v letih 2021 in 2022.

**3 Inšpekcijski nadzori po posameznih področjih dela**

**3.1 Zasebno varovanje**

Zasebno varovanje v Republiki Sloveniji kot pridobitno dejavnost opravlja, ponuja ali o njem svetuje v okviru svoje usposobljenosti gospodarska družba ali samostojni podjetnik. Vsi ti subjekti lahko to dejavnost opravljajo za naročnike na podlagi pogodbenega odnosa, če imajo registrirano dejavnost, veljavno licenco in izpolnjuje pogoje za opravljanje zasebnega varovanja v skladu z Zakonom o zasebnem varovanju (Uradni list RS, št. 17/11, v nadaljevanju: ZZasV-1).

V letu 2023 je bilo v Sloveniji registriranih 160 pravnih subjektov oziroma varnostnih služb z vsaj eno licenco s področja zasebnega varovanja, ki so opravljali dejavnost zasebnega varovanja. Varnostno podjetje ima lahko tudi do deset različnih vrst licenc. Poleg pravnih oseb velja dodati, da so v panogi zasebnega varovanja tudi fizične osebe, torej posamezniki, ki imajo pri sebi veljavno izkaznico varnostnika in so zaposleni pri imetnikih licence zasebnega varovanja. Takih oseb je bilo v Sloveniji lani okoli 8500. Tako predstavlja zasebno varovanje, zaradi obsega zavezancev in problematike, prioritetno področje dela IRSNZ. Posledično je bilo v načrtu dela IRNSZ na tem področju predvidenih več inšpekcijskih nadzorov v primerjavi s preostalimi področji, ki so v pristojnosti IRSNZ. Prednostna naloga na področju zasebnega varovanja je bil nadzor kritične infrastrukture in objektov državnega pomena, kar je v skladu s strateškimi usmeritvami in prioritetami IRSNZ.

Na področju zasebnega varovanja so inšpektorji Inšpektorata Republike Slovenije v poročevalnem obdobju opravili skupaj 588 inšpekcijskih nadzorov, po vseh statističnih regijah, največ pa v Osrednjeslovenski regiji (182), Podravski (61), Savinjski (57), Obalnokraški regiji (54) in Gorenjski (51). Največ nadzorov je bilo opravljenih v mesecu maju (123), avgustu (105) in februarju (96), sicer pa so bili redni nadzori enakomerno razporejeni po vsem letu. Večina nadzorov je bilo rednih (426), inšpektorji pa so opravili tudi 159 izrednih nadzorov ter 3 ponovne nadzore, v katerih so preverjali, če so zavezanci odpravili pomanjkljivosti oziroma upoštevali odredbe inšpektorjev.

Po vsebini so v nadzorih s področja zasebnega varovanja tudi tisti nadzori, v katerih se izvaja nadzor s področja orožja in sicer v nadzorih na sedežih imetnikov licenc, ki posedujejo orožje ter v okviru pregledov prevozov in varovanja gotovine ter drugih vrednostih pošiljk. Takih nadzorov je bilo v poročevalnem obdobju 69 od uvodoma navedenih 588 nadzorov. Sicer pa je bilo opravljenih največ nadzorov na sedežih zavezancev (104), sledijo nadzori v državnih in javnih organih ter organih lokalnih skupnosti (95), gostinski lokali in diskoteke (87) ter javne prireditve (68).

Na podlagi prejetih prijav, ki jih je Inšpektorat prejel v letu 2023, je bilo uvedenih 42 inšpekcijskih in dva prekrškovna postopka na področju zasebnega varovanja. V nadzorih na področju zasebnega varovanja je bilo izrečenih 134 opozoril po Zakonu o inšpekcijskem nadzoru, 136 opozoril po Zakonu o prekrških, v 38 primerih je bil uveden prekrškovni postopek. Izdano je bilo pet ureditvenih odločb in dve ustni odločbi inšpektorja. Dvakrat je bil podan predlog za uvedbo prekrškovnega postopka drugemu prekrškovnemu organu. Inšpektorji so v 62 primerih ustavili postopek na kraju na zapisnik.

Grafikon 4: Deleži inšpekcijskih nadzorov po področjih v okviru zasebnega varovanja

**Najpogostejše nepravilnosti in kršitve**

Najbolj pogosto ugotovljene nepravilnosti oziroma neskladja v nadzorih po zasebnem varovanju:

* neustrezno označeni varnostniki (brez priimka in prve črke imena na delovni obleki oziroma službene izkaznice na vidnem mestu);
* varnostniki nimajo v času opravljanja nalog zasebnega varovanja pri sebi službene izkaznice;
* imetniki licenc zasebnega varovanja nimajo pogodb z naročniki oziroma te niso skladne z določili ZZasV-1 ali pa niso navedeni vsi podizvajalci;
* izvajanje tehničnega varovanja brez ustrezne licence;
* opravljanje nalog zasebnega varovanja z neusposobljenimi varnostniki.

**Prekrškovni postopki**

Poleg inšpekcijskih nadzorov je IRSNZ na področju zasebnega varovanja vodil tudi prekrškovne postopke. V prekrškovnih postopkih po ZZasV-1 so inšpektorji in pooblaščene uradne osebe v lanskem letu izrekli 126 sankcij 27 glob in 99 opominov, v 13 primerih pa prekršek ni bil dokazan, zato niso izdali odločbe o prekršku. Največ prekrškov je bilo izrečno imetnikom službene izkaznice, ki po prekinitvi delovnega razmerja niso vrnili službene izkaznice pristojnemu organu, ki jo deponira. Z zakonom je v 35. členu namreč določeno, da mora, če imetnik službene izkaznice v 30 dneh od njene vročitve ne sklene delovnega razmerja ali za dlje kot 30 dni prekine delovno razmerje z imetnikom licence ali izvajalcem internega varovanja, v osmih dneh vrniti službeno izkaznico pristojnemu organu, ki jo deponira.

Najbolj pogost prekršek pravnih oseb je povezan z določbami za opravljanje zasebnega varovanja, ki v tretjem odstavku 11. člena ZZasV-1 določa, da mora imetnik licence pred opravljanjem zasebnega varovanja z naročnikom storitve skleniti pisno pogodbo o varovanju, iz katere sta jasno razvidna oblika in obseg varovanja. V primeru, da pri istem naročniku storitve za varovanje iste stvari sodeluje tudi drug imetnik licence, mora biti to razvidno iz pogodbe oziroma aneksa.

**3.2 Orožje**

IRSNZ v skladu z določbami Zakona o orožju (Uradni list RS, št. [23/05](http://www.uradni-list.si/1/objava.jsp?sop=2005-01-0777) – uradno prečiščeno besedilo, [85/09](http://www.uradni-list.si/1/objava.jsp?sop=2009-01-3791), [125/21](http://www.uradni-list.si/1/objava.jsp?sop=2021-01-2649) in [105/22](http://www.uradni-list.si/1/objava.jsp?sop=2022-01-2603) – ZZNŠPP, v nadaljevanju: ZOro-1) opravlja nadzor nad izvajanjem določb pri pravnih osebah in podjetnikih, ki posedujejo orožje, se ukvarjajo s prometom orožja ali z dejavnostjo strelišča.

V lanskem letu so inšpektorji na področju orožja izvedli 168 inšpekcijskih nadzorov, v katerih so opravili 268 pregledov. Največ nadzorov na področju orožja je bilo izvedenih nad imetniki orožnih posestnih listin (različni klubi, strelske organizacije in drugi subjekti), pri katerih je bilo opravljeno 108 nadzorov. Opravljeno je bilo tudi 19 inšpekcijskih nadzorov glede zagotavljanja varnosti na streliščih. V trgovinah z orožjem je bilo opravljenih 41 inšpekcijskih nadzorov.

Grafikon 5: Inšpekcijski nadzori s področja orožja

V 65 nadzorih s področja orožja (večinoma gre tu za nadzore pri imetnikih orožno posestnih listin) nepravilnosti niso bile ugotovljene ali pa so bile le te odpravljene na kraju samem, zato so inšpektorji v teh primerih nadzore ustavili z zapisnikom na samem kraju nadzora.

**Bistvene nepravilnosti in kršitve**

Pri nadzoru nad orožjem so bile tudi v lanskem letu najbolj pogosto ugotovljene nepravilnosti povezane z evidencami orožja, predvsem izstopa nepravilno oziroma neažurno vodenje evidenc, nezaključevanje knjig o nabavljenem in porabljenem strelivu ob koncu leta. Izpostaviti velja tudi neustrezno mehansko in/ali elektronsko zaščito prostorov, v katerih se hrani orožje in strelivo. Med pogostimi nepravilnostmi je tudi hramba orožja in/ali streliva v nasprotju z zakonskimi določbami. Inšpektorji prav tako še vedno ugotavljajo, da zavezanci ne obveščajo pristojnega organa o odgovorni osebi za orožje. V nadzorih na streliščih inšpektorji ugotavljajo, da zavezanci ne označujejo varne cone v skladu s predpisi, v času streljanja pa ne postavijo opozorilnih tabel in trakov.

**Prekrškovni postopki**

Pooblaščene uradne osebe so na področju orožja izrekle skupaj 22 sankcij, v okviru katerih je bila v 14 primerih izrečena globa, v 8 primerih pa je bil kršiteljem izrečen opomin. V sankcije niso všteta opozorila (pisna in ustna), ki so jih inšpektorji izrekli v inšpekcijskih postopkih za milejše kršitve na samem kraju.

Najstrožje sankcije so bile izrečene za prekrške povezane z zakonsko določbo, ki določa posebne dolžnosti trgovca z orožjem (9. tč., 1. odst., 82. člena ZOro-1).

**3.3 Eksplozivi in pirotehnični izdelki**

IRSNZ izvaja tudi nadzor nad pirotehničnimi izdelki, in sicer na podlagi Zakona o eksplozivih in pirotehničnih izdelkih (Uradni list RS, št. 35/08 in 19/15, v nadaljevanju: ZEPI). Glavni zavezanci na tem področju so podjetja, ki se ukvarjajo s trgovino na debelo s pirotehničnimi izdelki med letom ter zalagajo vse registrirane trgovine oziroma trgovce na drobno. Na področju pirotehničnih izdelkov je osem inšpektorjev IRSNZ izvedlo skupaj 53 inšpekcijskih nadzorov. V okviru teh nadzorov je bilo opravljeno 135 pregledov. Poudarek je bil tako na nadzoru nad trgovci na debelo, kot tudi nad trgovci na drobno, ki jih IRSNZ sistematično preverja vsako leto v decembru v okviru redno planiranih nadzorov. Prav ti nadzori predstavljajo glavnino opravljenih nadzorov na tem področju v letu 2023.

**Bistvene nepravilnosti in kršitve**

Najpogostejše in bistvene nepravilnosti, ki so bile ugotovljene pri nadzorih nad pirotehničnimi izdelki, so bile povezane predvsem z neurejeno oziroma nepopolno dokumentacijo in skladiščenjem pirotehničnih izdelkov.

**Prekrškovni postopki**

Na področju eksploziva in pirotehničnih izdelkov so pooblaščene uradne osebe v letu 2023 izrekle 8 prekrškovnih sankcij, s katerimi je bila v dveh primerih izrečena globa, v štirih pa opomin. Sankcije so bile izrečene na podlagi ZEPI in Uredbe o posebnih zahtevah za objekte, v katerih so eksplozivi ali pirotehnični izdelki, ki prav tako sodi v to področje. V sankcije niso všteta opozorila (pisna in ustna), ki so jih inšpektorji izrekli v postopkih za milejše kršitve na samem kraju.

Izrečene sankcije se v letu 2023 nanašajo na:

* nezagotavljanje stalnega nadzora prodajalca nad pirotehničnimi izdelki ter ureditev trgovine tako, da kupcem ni omogočen samopostrežni način nakupa;
* nepravilnosti v trgovinskih in priročna trgovinskih skladiščih;
* ne vodenje predpisanih evidenc oziroma ne način, kot ga določa zakon.

V okviru tega področja IRSNZ sodeluje v mednarodnem projektu PROSAFE, s katerim EU izvaja nadzor trga ognjemetnih in pirotehničnih izdelkov. Cilj projekta je odkrivanje neskladnih oziroma nevarnih pirotehničnih izdelkov in njihova odstranitev s trga držav članic EU. Rezultati testiranja ognjemetnih izdelkov, posredovanih na testiranje v akreditiran laboratorij iz Slovenije, so pokazali, da se kakovost tovrstnih izdelkov v Sloveniji izboljšuje in je na višji ravni v primerjavi z ostalimi državami, ki sodelujejo v projektu.

**3.4 Varnost in red na smučiščih**

Inšpektorji IRSNZ so v letu 2023 opravili 19 inšpekcijskih nadzorov s področja zagotavljanja varnosti na smučiščih. V teh nadzorih, ki jih je opravilo pet inšpektorjev, ki so strokovno usposobljeni za nadzor na tem področju, je bilo opravljenih 44 pregledov. V šestih nadzorih ni bilo ugotovljenih nepravilnosti oziroma kršitev, zato so inšpektorji inšpekcijski postopek ustavili na smučišču.

Bistvene nepravilnosti, ki so jih inšpektorji ugotovili pri izvajanju inšpekcijskih nadzorov v zvezi zagotavljanjem varnosti in reda na smučiščih v skladu z določili Zakona o varnosti na smučiščih (Uradni list RS, št. [44/16](http://www.uradni-list.si/1/objava.jsp?sop=2016-01-1922), v nadaljevanju: ZVSmuč-1) in predpisov, sprejetih na njegovi podlagi so bile:

* nadzorniki pri opravljanju svojih nalog niso bili označeni v skladu s pravilnikom;
* nepopolni zapisniki o nesrečah na smučiščih (posredovani podatki ne vsebujejo izpolnjenih vseh obveznih polj).

**Prekrškovni postopki**

Pooblaščene uradne osebe so na področju varnosti in reda na smučiščih izrekli skupaj 11 sankcij, v okviru katerih je bila v dveh primerih izrečena globa, v 9 primerih pa je bil kršiteljem izrečen opomin. Najbolj pogosti kršitelji so bili smučarji in sicer v povezavi s prekrški, ki opredeljujejo samoodgovorno ravnanje smučarjev.

**3.5 Detektivska dejavnost**

Detektivsko dejavnost ureja Zakon o detektivski dejavnosti (Uradni list RS, št. 17/2011, v nadaljevanju: ZDD-1). Cilj inšpekcijskih nadzorov v detektivski dejavnosti je bil dosleden nadzor nad:

* izpolnjevanjem pogojev za opravljanje detektivske dejavnosti;
* vodenjem predpisanih evidenc pri imetnikih licenc;
* pri odkrivanju nedovoljenih dejavnosti pri pridobivanju informacij ter načinom varovanja podatkov, pridobljenih pri opravljanju detektivske dejavnosti.

Inšpektorji IRSNZ so v letu 2023 opravili 35 inšpekcijskih nadzorov, v okviru katerih so izvedli 55 pregledov s področja detektivske dejavnosti. V 18 primerih v času inšpekcijskega nadzora pomanjkljivosti oziroma nepravilnosti pri izvajanju detektivske dejavnosti niso bile ugotovljene, zato je bil v teh primerih postopek ustavljen že na kraju nadzora skladno z 28. členom ZIN. Inšpektorji so v nadzorih na tem področju izrekli 11 opozoril po ZIN in 7 opozoril po ZP-1.

Bistvene kršitve in nepravilnosti na področju detektivske dejavnosti pri zavezancih so bile predvsem nepopolno in pomanjkljivo vodenje evidenc, opustitev vodenja evidenc, oziroma vodenje evidenc v nasprotju s 45. členom ZDD-1, najbolj izstopa nevpisovanje vročitev za sodišča.

Detektivom v letu 2023 ni bilo izrečenih sankcij za prekrške.

**3.6 Tajni podatki**

Trije inšpektorji IRSNZ, ki so posebej usposobljeni za inšpekcijski nadzor nad tajnimi podatki, so v letu 2023 opravili 22 inšpekcijskih nadzorov, v okviru katerih so opravili 42 pregledov. Nadzor na področju tajnih podatkov je bil usmerjen predvsem v državne organe in organizacije, ki jim je bilo izdano varnostno dovoljenje. Pri tem je bila izvedena podrobna kontrola nad izvajanjem in vodenjem evidenc dovoljenj za dostop do tajnih podatkov ter preverjanje izpolnjevanja pogojev, na podlagi katerih je organizacija prejela varnostno dovoljenje, preverjanje vzpostavljenega notranjega nadzora in preverjanje sistema določanja, označevanja in varovanja tajnih podatkov ter sistema dostopa do njih. Inšpektorji so v enem primeru izdali ureditveno odločbo, v petih primerih, kjer ni bilo ugotovljenih nepravilnosti, so inšpektorji ustavili postopek na kraju na zapisnik. Izrečenih je bilo tudi 19 opozoril po ZIN in 7 opozoril po ZP-1.

**Bistvene kršitve in nepravilnosti so bile naslednje:**

* nepravilno vodenje evidence dovoljenj za dostop do tajnih podatkov;
* nepopolne evidence tajnih podatkov;
* osebe, ki ravnajo s tajnimi podatki, niso opravile dodatnega usposabljanja;
* sistemizacija delovnih mest pri zavezancih v povezavi s tajnimi podatki ne odraža dejanskega stanja;
* zavezanci nimajo določene osebe pooblaščene za obdobno pregledovanje tajnih podatkov;
* zavezanci ne zagotavljajo notranjega nadzora;
* neobstoječ ali neustrezen načrt varovanja.

Inšpektorji so v prekrškovnih postopkih na področju tajnih podatkov izrekli skupaj tri sankcije (v vseh primerih opomin).

**4 Skupni inšpekcijski ukrepi in upravni postopki**

V letu 2023 je bilo izrečenih 253 upravnih ukrepov od tega je bilo izdano 11odločb o odpravi nepravilnosti (ureditvena odločba) in 242 upravnih opozoril po ZIN, kar je največ po letu 2019. Podrobni podatki v primerjavi s prejšnjimi leti so razvidni iz tabele 3.

Tabela 3: Število in struktura upravnih ukrepov v letih 2014–2023

| **UKREP** | **2014** | **2015** | **2016** | **2017** | **2018** | **2019** | **2020** | **2021** | **2022** | **2023** |
| --- | --- | --- | --- | --- | --- | --- | --- | --- | --- | --- |
| Odločbe o prepovedi opravljanja dejavnosti | 13 | 3 | 1 | 3 | 8 | 9 | 3 | 5 | 3 | **0** |
| Odločbe o odpravi nepravilnosti (ureditvene odločbe) | 57 | 32 | 22 | 44 | 41 | 28 | 1 | 16 | 17 | **11** |
| Upravna opozorila po ZIN | 125 | 253 | 118 | 171 | 182 | 259 | 185 | 187 | 194 | **242** |
| **Upravni ukrepi skupaj** | **195** | **288** | **141** | **218** | **231** | **296** | **189** | **208** | **214** | **253** |

Iz tabele 3 je razvidno, da je bilo v letu 2023 v primerjavi s preteklimi tremi leti izrečenih več upravnih ukrepov. Struktura ukrepov še naprej kaže na to, da prevladujejo opozorila, ki so posledica dejstva, da so zavezanci praviloma med samim nadzorom odpravili ugotovljene pomanjkljivosti in nepravilnosti, ki so jih ugotovili inšpektorji. Posledično je bilo zato izdanih tudi manj odločb.

Tabela 4: Odločanje o upravnih zadevah v letih 2015–2023

| **Število:** | **2015** | **2016** | **2017** | **2018** | **2019** | **2020** | **2021** | **2022** | **2023** |
| --- | --- | --- | --- | --- | --- | --- | --- | --- | --- |
| začetih upravnih zadev | 634 | 669 | 608 | 655 | 688 | 635 | 601 | 762 | **772** |
| ustavljenih upravnih postopkov | 232 | 327 | 299 | 353 | 326 | 354 | 348 | 331 | **474** |
| upravnih zadev, rešenih v zakonitem roku | 580 | 661 | 580 | 695 | 624 | 582 | 531 | 535 | **771** |
| skupaj nerešenih upravnih zadev ob koncu leta | 659 | 187 | 211 | 168 | 211 | 263 | 285 | 512 | **349** |
| prejetih pritožb | 13 | 7 | 3 | 10 | 4 | 1 | 5 | 4 | **13** |
| zavrženih pritožb na I. stopnji | 0 | 1 | 0 | 1 | 0 | 0 | 0 | 0 | **0** |
| nadomeščenih odločb z odločbo organa prve stopnje | 1 | 3 | 0 | 2 | 9 | 0 | 3 | 2 | **1** |
| rešenih pritožb na I. stopnji | 1 | 4 | 1 | 6 | 9 | 0 | 3 | 4 | **1** |
| pritožb, odstopljenih v reševanje organu II. stopnje | 3 | 3 | 1 | 0 | 0 | 1 | 2 | 0 | **0** |

Iz tabele 4 lahko razberemo, da je bila dinamika odločanja v letu 2023 po obsegu na podobnem nivoju kot v letih prej. Sicer velja izpostaviti manjše število nerešenih upravnih zadev, ki je izrazito manjše od leta 2022 kar pomeni, da je bilo lani zaključenih tudi več zadev kot leto prej. Ob dejstvu, da je bilo v 2023 začeto največ novih upravnih zadev v zadnjih letih lahko sklepamo, da so postopki potekali hitreje, kot so v preteklosti.

**5 Skupen pregled prekrškovnih postopkov**

Pri vodenju prekrškovnih postopkov je bilo v letu 2023 izdano skupaj 168 odločb, poleg tega pa je bilo izrečenih še 205 opozoril za storjene prekrške po ZP-1. Skupaj je bilo v navedenih odločbah ugotovljenih 216 prekrškov, ki so po zakonskih podlagah in glavni izrečeni sankciji predstavljeni v tabeli 8.

Tabela 8: Prekrški v odločbah po zakonih in uredbah v zadnjih petih letih

|  | globE 2019 | opomini 2019 | **skupaj 2019** | globE 2020 | opomini 2020 | **skupaj 2020** | globE 2021 | opomini 2021 | **skupaj 2021** | globE 2022 | opomini 2022 | **skupaj 2022** | globE 2023 | opomini 2023 | **skupaj 2023** |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **ZZasV** | 95 | 227 | **322** | 52 | 108 | **160** | 44 | 105 | **149** | 42 | 116 | **158** | **27** | **99** | **126** |
| **ZVPot-1** | 0 | 0 | **0** | 0 | 0 | **0** | 0 | 0 | **0** | 0 | 0 | **0** | **2** | **2** | **4** |
| **ZPolS** | 0 | 0 | **0** | 0 | 0 | **0** | 0 | 0 | **0** | 0 | 0 | **0** | **2** | **0** | **2** |
| **ZPPreb** | 2 | 0 | **2** | 0 | 0 | **0** | 0 | 0 | **0** | 0 | 0 | **0** | 0 | 0 | **0** |
| **Uredba[[3]](#footnote-3)** | 26 | 61 | **87** | 5 | 28 | **33** | 4 | 11 | **15** | 6 | 21 | **27** | **0** | **22** | **22** |
| **ZIN** | 27 | 6 | **33** | 8 | 0 | **8** | 6 | 0 | **6** | 0 | 4 | **4** | **1** | **2** | **3** |
| **ZVRK** | 12 | 5 | **17** | 0 | 2 | **2** | 2 | 2 | **4** | 11 | 4 | **15** | **3** | **2** | **5** |
| **ZEPI** | 0 | 6 | **6** | 20 | 7 | **27** | 1 | 2 | **3** | 3 | 2 | **5** | **0** | **2** | **2** |
| **Uredba[[4]](#footnote-4)** | 0 | 6 | **6** | 12 | 13 | **25** | 0 | 0 | **0** | 0 | 0 | **0** | **2** | **4** | **6** |
| **ZVSmuč** | 9 | 1 | **10** | 5 | 13 | **18** | 4 | 15 | **19** | 5 | 10 | **15** | **2** | **9** | **11** |
| **ZOro** | 15 | 26 | **41** | 2 | 17 | **19** | 8 | 21 | **29** | 2 | 8 | **10** | **14** | **8** | **22** |
| **ZDru** | 8 | 2 | **10** | 4 | 3 | **7** | 0 | 0 | **0** | 0 | 0 | **0** | **0** | **0** | **0** |
| **ZDD** | 1 | 2 | **3** | 1 | 1 | **2** | 0 | 6 | **6** | 1 | 1 | **2** | **0** | **0** | **0** |
| **ZVPot-1[[5]](#footnote-5)** | 5 | 3 | **8** | 2 | 11 | **13** | 0 | 3 | **3** | 0 | 11 | **11** | **2** | **2** | **4** |
| **ZOIzk** | 2 | 0 | **2** | 0 | 0 | **0** | 0 | 0 | **0** | 1 | 3 | **4** | **0** | **0** | **0** |
| **ZLV** | 0 | 0 | **0** | 0 | 0 | **0** | 0 | 0 | **0** | 0 | 0 | **0** | **0** | **1** | **1** |
| **ZPLD-1** | 0 | 0 | **0** | 1 | 0 | **1** | 0 | 0 | **0** | 1 | 2 | **3** | **1** | **0** | **1** |
| **ZTP** | 0 | 6 | **6** | 3 | 32 | **35** | 0 | 10 | **10** | 0 | 10 | **10** | **0** | **3** | **3** |
| **Uredba[[6]](#footnote-6)** | 0 | 2 | **2** | 0 | 6 | **6** | 0 | 0 | **0** | 0 | 0 | **0** | **0** | **8** | **8** |
| **Skupaj** | **202** | **353** | **555** | **115** | **241** | **356** | **69** | **175** | **244** | **72** | **192** | **264** | **54** | **162** | **216** |

Po številu prekrškov jih je bilo največ ugotovljenih na področju zasebnega varovanja in sicer zaradi kršitev določb ZZasV-1, Uredbe o obveznem organiziranju službe varovanja na javnih prireditvah in Uredbe o obveznem organiziranju varovanja, skupaj 27 glob in 129 opominov.

Skupna višina vseh izrečenih glob je znašala 80.425,00 EUR. Višina vseh izrečenih stroškov (upravne in sodne takse, stroški postopka) je znašala 15.050,24 EUR.

**6 Sklep**

Rezultati dela kažejo, da je IRSNZ v letu 2023 uspešno in učinkovito nadaljeval izvajanje novih pristopov pri organizaciji in vodenju, s čimer se je še izboljšala učinkovitost poslovanja. Obenem ugotavljamo tudi razmeroma dobro urejenost področij, ki jih IRSNZ nadzira, kar je, med drugim, tudi posledica učinkovitih nadzorov v preteklih letih.

Na podlagi vsebinskega pregleda dela, prikazanih podatkih o delu IRSNZ in posameznih kazalnikov delovanja ocenjujemo, da je organ v letu 2023 vse naloge iz svoje pristojnosti glede na okoliščine izvedel zelo uspešno in učinkovito ter hkrati dosegel cilje, v skladu s svojim poslanstvom, sprejetimi strateškimi cilji in programskimi prioritetami, ki izhajajo iz letnega načrta dela IRSNZ.

Vesna Gutman, mag.  
glavna inšpektorica

inšpektorica višja svetnica

1. V letu 2019 smo področje Orožje, eksplozivi in pirotehnični izdelki razdelili v dve ločeni področji. [↑](#footnote-ref-1)
2. Od leta 2019 dalje so inšpekcijski nadzori, v katerih je zavezanec hkrati nadziran s področja zasebnega varovanja in s področja orožja, vodeni v skupnem področju. [↑](#footnote-ref-2)
3. Uredba o obveznem organiziranju službe varovanja na javnih prireditvah [↑](#footnote-ref-3)
4. Uredba o posebnih zahtevah za objekte, v katerih so eksplozivi ali pirotehnični izdelki [↑](#footnote-ref-4)
5. Do 2023 ZVPNPP [↑](#footnote-ref-5)
6. Uredba o obveznem organiziranju varovanja [↑](#footnote-ref-6)